ประชาชนและนักท่องเที่ยว ให้ความสนใจเก็บภาพไฟประดับหลากสีสันบริเวณตรงกลางที่ถูกตกแต่งด้วยดอกไม้นานาล้อมรอบตัวเลขเก้าไทยสีเหลือง
ประชาชนและนักท่องเที่ยว ให้ความสนใจเก็บภาพไฟประดับหลากสีสันบริเวณตรงกลางที่ถูกตกแต่งด้วยดอกไม้นานาล้อมรอบตัวเลขเก้าไทยสีเหลืองการจัดแสดงนิทรรศการ “ปณิธานความดี...มีแล้วแบ่งปัน” ด้วยการนำศาสตร์พระราชามาสืบสาน รักษา ต่อยอด และเผยแพร่องค์ความรู้หลักปรัชญาของเศรษฐกิจพอเพียงและศาสตร์พระราชาให้ประชาชนได้รับรู้อย่างกว้างขวาง บริเวณท้องสนามหลวง เพื่อแสดงความจงรักภักดีและน้อมรำลึกในพระมหากรุณาธิคุณของ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ภายใต้การจัดงานวันพ่อแห่งชาติ ประจำปี 2562 เนื่องในวันคล้ายวันพระบรมราชสมภพของในหลวงรัชกาลที่ 9 ในช่วงค่ำประชาชนและนักท่องเที่ยวให้ความสนใจเข้าชมงานอย่างหนาแน่นหลังสภาพอากาศเริ่มเย็นลง โดยเฉพาะการเปิดไฟประดับหลากสีสันบริเวณตรงกลางที่ถูกตกแต่งด้วยดอกไม้นานาสีสันหลากหลายสายพันธุ์ล้อมรอบตัวเลขเก้าไทยสีเหลืองได้อย่างลงตัวสวยงามในรูปแบบของสวนดอกไม้ย่อมๆ ตลอดจนล้อมรอบบ่อน้ำพุและล้อมรอบการแสดงประติมากรรม เช่น ยักษ์วัดโพธิ์ ยักษ์วัดแจ้ง ท้าวจตุโลกบาล 4 ทิศ และเรือพระที่นั่งจำลอง 4 ลำ ด้วยการเก็บภาพความประทับใจเป็นที่ระลึกหนึ่งในประชาชนที่มาชมนิทรรศการ กล่าวว่า ประทับใจการจัดตกแต่งสวนด้วยดอกไม้และไฟประดับสีสันต่างๆ โดยเฉพาะบริเวณเลขเก้าไทยที่สื่อถึงในหลวงรัชกาลที่ 9 และยังน้อมนำแนวพระราชดำรัสของพระองค์มาปฎิบัติใช้ในชีวิตประจำวันอยู่ต่อเนื่อง    ขอเชิญชวนประชาชนเข้าชมงานวันพ่อแห่งชาติ ประจำปี 2562 ณ ท้องสนามหลวง ได้ถึงวันที่ 14 ธันวาคมนี้ โดยวันจันทร์ถึงวันพฤหัสบดี เปิดให้เข้าชม ตั้งแต่เวลา 10.00 น.-20.00 น. ส่วนวันศุกร์ เสาร์ อาทิตย์ วันหยุดนักขัตฤกษ์ และวันที่ 12 ธันวาคม 2562 เปิดให้เข้าชมตั้งแต่เวลา 10.00 น. -21.00 น. ภายในงานยังมีกิจกรรมการบริการประชาชนมากมาย เช่น การฝึกอาชีพ บริการซ่อมเครื่องใช้ไฟฟ้า นวดแผนไทย การแจกจ่ายกล้าไม้ การออกหน่วยบริการทำบัตรประจำตัวประชาชนเคลื่อนที่ การให้คำปรึกษาและช่วยเหลือประชาชนด้านการทะเบียนและสัญชาติ บริการให้คำปรึกษาด้านกฎหมาย